KIRJALLINEN KYSYMYS E-1784/99 esittäjä(t): Mark Watts (PSE) komissiolle. Siviili-ilmailun turvallisuus.



Virallinen lehti nro 170 E , 20/06/2000 s. 0100 - 0101



KIRJALLINEN KYSYMYS E-1784/99 esittäjä(t): Mark Watts (PSE) komissiolle (11. lokakuuta 1999) Aihe: Siviili-ilmailun turvallisuus Matkustajien riski kuolla siviililentokoneessa EU:ssa on korkeampi kuin riski kuolla auto-onnettomuudessa, kun asiaa mitataan matkustamiseen kuluvana aikana. Arvioiden mukaan 40 prosentissa kaikista siviili-ilmailun kuolemaan johtavista onnettomuuksista uhrien olisi mahdollista jäädä eloon ja yli 80 prosentissa tapauksista onnettomuus tapahtuu laskeutumisen tai nousun aikana. Aikooko komissio varmistaa, että EU ryhtyy tarvittaviin toimiin näiden riskien vähentämiseksi ja aikooko komissio esittää mahdollisimman pian ehdotuksia seuraavista aiheista: - yhteisen eurooppalaisen turvallisuusviranomaisen luominen - yhteiset lentoaikojen rajoittamista koskevat säännöt, joissa otetaan huomioon tieteelliset tutkimukset materiaalin väsymisestä ja jotka perustuvat parhaisiin toimintatapoihin - luotettavan inhimilliseen virheeseen perustuvia onnettomuuksia koskevan raportointijärjestelmän luominen - yhteisön strategian luominen eloonjäämismahdollisuuksien parantamiseksi? Loyola de Palacion komission puolesta antama vastaus (11. marraskuuta 1999) Komissio on tutustunut parlamentin jäsenen mainitsemiin siviili-ilmailutoimintaan liittyviä riskejä koskeviin tilastoihin ja hänen niistä tekemiin päätelmiinsä. Vaikka monet pitävät lentämistä yhtenä turvallisimmista liikennemuodoista, komissio myöntää tähän liikennemuotoon liittyvät vaarat ja seuraa niitä erittäin tarkasti. Erityisesti tämän vuoksi komissio on ryhtynyt tähän asiaan liittyviin moniin toimenpiteisiin, muun muassa niihin, joihin parlamentin jäsen viittaa. Mitä eurooppalaisen lentoturvallisuusviranomaisen luomiseen tulee, komissio laatii parhaillaan yleissopimusehdotusta neuvoston 16. heinäkuuta 1998 antamien neuvottelu- ja menettelyohjeiden mukaisesti. Tästä asiakirjasta neuvotellaan parhaillaan yhteisön jäsenvaltioiden asiantuntijoiden kanssa. Komissiolla on tarkoitus aloittaa neuvottelut asiasta muiden asianomaisten eurooppalaisten valtioiden kanssa, kunhan tämä ensimmäinen vaihe on läpäisty. Lentokoneen henkilökunnan työ- ja lepoaikojen osalta komissio on tehnyt jo yli kolmen vuoden ajan yhteistyötä tärkeimpien asianomaisten osapuolten kanssa saavuttaakseen yksimielisen ratkaisun. Koska tällaista ratkaisua ei ole vielä löydetty, komissio aikoo tutkia tähän mennessä tehdyn työn perusteella, olisiko sen tarkoituksenmukaista tehdä ehdotus omasta aloitteestaan. Lento-onnettomuuksia koskevan raportoinnin osalta komissio kehittää jo kuudetta vuotta apukeinoja tiedon keräämiseen ja vaihtamiseen. Tältä pohjalta komissio aikoo tutkia, voisiko se ehdottaa tähän asiaan liittyviä oikeudellisia toimenpiteitä, erityisesti niiden taloudellisten ja henkilöresurssien osalta, joita komissio varaa toiminnan harjoittamiseen ja seurantaan. Tutkimus- ja kehitysohjelmiensa puitteissa komissio on tehnyt jo paljon lento-onnettomuuksien uhrien eloonjäämismahdollisuuksien hyväksi. Komissio aikoo jatkaa työtään saadakseen kehitettyä ilma-alusten suunnitteluun ja sertifiointiin liittyviä vaatimuksia sekä vaatimusten käyttöönottomenetelmiä.